Endesa assegura que aquest diumenge a la tarda s'ha restablert la normalitat a la xarxa elèctrica de Lleida afectada pel temporal. D'aquesta manera, dona l'episodi d'incidències per tancat malgrat que pot quedar algun cas aïllat on encara s'hi treballi durant les pròximes hores. La companyia també ha anunciat que aquest dilluns denunciarà als Mossos d'Esquadra la manipulació de la instal·lació elèctrica de la casa de colònies de Montoliu de Segarra on 90 infants d'entre 4 i 14 anys han passat la nit sense llum. Fonts d'Endesa han explicat que algú es va endur dos dels tres fusibles de la caixa (els que alimentaven d'electricitat la casa) i que aquesta va ser la causa de la falta de subministrament. En tot cas, des de divendres a la nit els talls han arribat a deixar sense llum més de 9.000 abonats de 22 municipis de les comarques de Lleida i s'han multiplicat les queixes d'alcaldes del territori, que denuncien falta de previsió i de manteniment de la xarxa. (S'ha afegit la reacció de l'alcalde de Montoliu de Segarra després que s'hagi sabut que l'avaria a la casa de colònies va ser provocada per la falta de dos fusibles) Aquest diumenge al matí encara quedaven uns 600 abonats sense electricitat però al llarg del dia la situació s'ha anat normalitzant, segons Endesa. La neu que va caure la matinada de dissabte va malmetre alguns cables que s'han hagut de reparar després d'inspeccionar-los amb un helicòpter. L'avaria més important va afectar un cable d'alta tensió a Ponts.  Segons la companyia, a la casa de colònies de Montoliu de Segarra s'ha restablert el subministrament aquest migdia després que s'hagin tornat a posar els fusibles que havien desaparegut de la instal·lació elèctrica que alimenta l'immoble. Endesa, per tant, considera que no és la responsable d'aquesta incidència i fins i tot denunciarà el cas als Mossos d'Esquadra. En canvi, l'alcalde de Montoliu de Segarra, Vicens Roig, en cap cas exculpa l'empresa. "Si hi ha una avaria, sigui gran o sigui petita, és responsabilitat de la companyia i el fet que hagi estat una cosa tan insignificant com dos fusibles encara afegeix més gravetat a l'assumpte", assegura. "És una avaria poc important i que, en canvi, ens ha suposat estar 30 hores sense llum, encara em sembla més vergonyós, una cosa tan senzilla que no l'hagin detectada fins passades gairebé 30 hores", ha afegit.  L'alcalde ha anat més enllà i ha afirmat que el que ha passat aquest cap de setmana "només és la mostra visible dels dèficits que patim". "El problema no és que ens haguem quedat 30 hores sense electricitat, el problema és la manca de recursos i la manca d'inversió que es fa a la nostra zona, no és res més que això", ha conclòs. Queixes del territori Les Federacions d'ERC de l'Alt Pirineu, de Lleida i del Solsonès han informat que convoquen demà dilluns a dos quarts de sis de la tarda totes les alcaldesses, alcaldes i regidors i regidores -al govern o l'oposició- al nucli de la Guàrdia Lada, al municipi de Montoliu de Segarra, per signar la Declaració de Montoliu de Segarra, un text que "manifestarà la nostra indignació després dels continus talls de llum que sempre afecten als nostres municipis, el poc manteniment que les empreses elèctriques i de telefonia duen a terme, la falta de previsió per part de les companyies i la resposta lenta davant els greus fets d'aquest passat cap de setmana". De fet, el president d'ERC a Ponent, Carles Comes, ja ha anunciat que aquest dilluns presentaran una queixa al departament d'Empresa i Coneixement per demanar que la Generalitat sancioni l'empresa per la gestió que ha fet de les incidències del temporal. Segons Comes, les tempestes d'aigua i neu estaven anunciades i Endesa no va actuar amb prou anticipació i, a més, la gran quantitat de talls de llum registrats arreu del territori "demostra que hi ha una manca de manteniment de les línies elèctriques, que estan cada vegada més deixades". "És inconcebible que el 2017 ens passin aquestes coses i que hi hagi aquesta deixadesa per part de la companyia", remarca. Comes ha explicat que la queixa es presentarà en representació de tots els consistoris afectats, independentment del partit que els governi, perquè "el problema de la llum no té color polític". A més, des d'ERC també estan recollint totes les incidències en un document que faran arribar als diputats i senadors del partit a Madrid per tal que presentin preguntes parlamentàries al Ministeri d'Indústria i que doni explicacions per la responsabilitat que li pertoca. Els consells de les Garrigues i l'Urgell també recolliran queixes i el del Pallars Jussà reclama un protocol perquè la situació no es torni a repetir Els talls de llum provocats pel temporal, sobretot per les hores que s'han allargat, han provocat molta indignació al territori, que reclama responsabilitats a Endesa, més previsió i més inversió per reforçar la xarxa elèctrica. El president del Consell Comarcal de les Garrigues, Antoni Villas, ha explicat que, juntament amb el de l'Urgell, recolliran a partir d'aquest dilluns les incidències registrades a les poblacions d'aquestes comarques i les traslladaran a la direcció general d'Indústria de la Generalitat perquè prengui les mesures pertinents.  Segons Villas, la falta de subministrament també ha generat aquest diumenge al matí problemes per fer arribar l'aigua a les poblacions que s'abasteixen del canal Garrigues Sud, com són el Soleràs, Granyena de les Garrigues i Els Torms. "Per una nevada que no va ser res de l'altre món no pot ser que es talli tantes hores la llum", ha assegurat el president de l'ens comarcal, que també ha recordat que a les Garrigues ja tenen un problema de microtalls permanent que ha generat moltes queixes. "Volem que es revisin les línies i que es millorin", ha insistit. El president del Consell Comarcal de la Segarra, Xavier Casoliva, també ha reiterat que als pobles afectats, com Montoliu, "han estat massa hores sense llum" i ha assegurat que estaran al costat dels consistoris que vulguin presentar reclamacions. Al Pallars Jussà, aquest diumenge al migdia encara no tenien llum als pobles de Bastús i Orcau, al municipi d'Isona, ni a Sant Esteve de la Sarga, segons ha constatat el Consell Comarcal. El seu president, Constantí Aranda, ha afirmat que aquest mateix dilluns demanaran mantenir una reunió a tres bandes amb la Generalitat i Endesa perquè s'estableixi un protocol d'actuació que eviti que es torni a repetir una situació com la d'aquest cap de setmana. "No pot ser que en aquesta zona, amb pobles on la majoria de veïns són gent gran, estiguem 48 hores sense llum", s'ha queixat. Segons Aranda, s'haurien de distribuir més grups electrogens per garantir el subministrament allà on falti mentre es localitzen les avaries a la xarxa elèctrica. Al seu entendre, tot i que hi ha hagut operaris d'Endesa que han treballat a totes hores ha quedat clar que aquesta no és la solució perquè els talls s'han allargat massa temps.

Summary: ACTUALIZACIÓ:Endesa assegura que s'ha restablert la normalitat a la xarxa elèctrica de Lleida afectada pel temporal


La torre Andreu de Barcelona, l’edifici modernista conegut com la Rotonda, ha acabat un procés de rehabilitació que ha durat sis anys. L’obra ha anat a càrrec del grup Núñez y Navarro, que aquest dijous ha retirat la lona que cobria la construcció de l’arquitecte Adolf Ruiz Casamitjana. El grup va adquirir l’edifici el 1999. L’actuació ha permès a la mítica construcció del 1096 recuperar, un segle després, el seu aspecte modernista original. Al setembre finalitzarà completament l’adequació de l’edifici, que es destinarà a oficines, locals comercials i pàrquings. Està previst convocar unes jornades de portes obertes per donar-lo a conèixer al públic. La Rotonda té prop d’11.000 metres quadrats i el projecte de reforma i ampliació de l’edifici original va començar el 2010. Un cop acabades les obres es destinarà a oficines, locals i pàrquings. Amb l’objectiu de preservar-ne la imatge primigènia se n’han rescatat i protegit el volum original, les façanes principals i l’interior recuperable, respectant tant les determinacions del Pla Especial del Patrimoni com els del Pla General Metropolità. El Grup Núñez i Navarro ha destinat a la recuperació 70 milions d’euros.

Summary: Acaben les obres de rehabilitació de l’edifici modernista de Barcelona la Rotonda


Els pilots d'Air Europa han decidit fer vaga aquest estiu per protestar pel traspàs de producció a la filial de baix cost Air Europa Express, segons ha informat el Sindicat Espanyol de Pilots de Línies Aèries (Sepla). El 87% dels treballadors han votat a favor de les aturades en la consulta feta pel sindicat, que ha anunciat que iniciarà els tràmits per convocar una vaga a la companyia prevista per a finals de juliol i principis d'agost. El sindicat ha assenyalat que la vaga es convoca després de les reiterades demandes dol col·lectiu de pilots a la secció sindical, per les quals aquesta va decidir der una consulta. La consulta, que ha durat tres dies després de l'assemblea que es va celebrar dilluns passat, ha donat com a resultat 322 vots a favor de secundar la vaga d'un total de 436 pilots afiliats a Sepla, és a dir, el 87% dels que han participat a la consulta. En contra s'hi han postulat 21 pilots i en blanc, 26. Sepla havia exigit un mínim de dos terços del total de pilots d'Air Europa afiliats al sindicat. Durant el recompte s'han descartat els vots dels pilots no afiliats al sindicat, segons indica Sepla. Les aturades es portaran a terme durant quatre dies consecutius en els aeroports d'arreu de l'Estat segons estableixin els serveis mínims decretats pel Ministeri de Foment. Els pilots es comprometen a respectar aquests serveis mínims, segons Sepla. Els motius de la vaga són la cessió de la producció d'Air Europa a favor d'Air Europa Express, la companyia de baix cost que el Grup Globalia va crear a partir de la compra d'Aeronova. Segons Sepla, aquesta derivació suposa un "perjudici professional, laboral i econòmic" dels pilots d'Air Europa, "que es veuen perjudicats en la seva promoció dins de l'empresa".  El sindicat denuncia la "constant i arbitrària" modificació de les programacions que fa la companyia sense l'antelació suficient i que perjudica la planificació de la vida personal i familiar dels pilots. Així mateix, critica la "negativa constant" de la companyia a aportar informació al sindicat i afegeix que aquesta actitud forma part "d'una arrelada política empresarial que consisteix a menystenir i entorpir la feina de representació sindical. "Tots aquests fets han creat un profund malestar en el col·lectiu de pilots, que s'ha convertit en el focus de l'animadversió de la companyia, cosa que no han tingut cap objecció a fer-ho públic", sentencia Sepla.

Summary: Els pilots d'Air Europa decideixen fer vaga a finals de juliol i principis d'agost


El candidat de Junts per Catalunya (JxCat) a la presidència de la Generalitat a les eleccions del 21-D, Carles Puigdemont, s'ha dirigit al presidenciable del PSC, Miquel Iceta, que ha afirmat que dimitirà d'aquí dos anys si no aconsegueix acords amb l'Estat. En una connexió en directe des de Brussel·les al míting de JxCat a Girona, la seva ciutat, Puigdemont l'ha tutelat: "Ja vas tard, Miquel-155-Iceta, l'has feta tan grossa que la dimissió de la demanarà la vergonya", després de recordar que ha donat suport a l'article de la Constitució que ha "empès" els empresonaments i "l'exili" del Govern. En l'acte, que ha reunit unes 1.000 persones al Palau de Congressos gironí -segons l'organització-, també hi ha intervingut el número sis de la llista per Barcelona, Josep Rull. El conseller destituït ha afirmat que els catalans tornaran "incrementat" el "préstec" de país fet per les generacions més petites, perquè els dirigents polítics actuals han rebut l'"herència" dels seus pares i avis. Puigdemont ha asseverat que Iceta ja ha tingut moltes "oportunitats" per dimitir, com ara quan el president espanyol, Mariano Rajoy, va tancar la porta al pacte fiscal, o a la demanda d'un referèndum pactat. "On eres quan l'Estat no es va dignar ni a parlar dels 56 punts que li vaig entregà en mà a Rajoy, o quan espolien 10.000 euros de cada família catalana dels nostres impostos? On eres quan la meitat de les lleis aprovades pel Parlament se suspenien pel Tribunal Constitucional?", ha preguntat Puigdemont, interpel·lant Iceta, de nou. "Sabeu on era? Amagat, o menjant paelles mentre estomacaven els seus conciutadans", ha deixat anar. El cap de llista de JxCat ha dedicat bona part del seu missatge a carregar contra Iceta. Aclamat pel seu públic -avui s'ha sentit més "a prop" de casa-, Puigdemont ha constatat que Iceta va trigar "exactament 155 segons" a posar-se "al servei" de Rajoy. En aquest sentit, el president destituït ha sentenciat que no és creïble que el candidat del PSC plegui perquè no ho ha fet quan ja ha tingut "grans oportunitats" per a fer-ho. Finalment, el dirigent independentista ha manifestat que a Iceta el "jubilarà" el mateix que acabarà amb el 155: "La República dels ciutadans". El míting de JxCat també ha comptat amb els parlaments de l'alcaldessa de Girona i número tres de la llista, Marta Madrenas; la número 81 i exconsellera del PSC, Marian Geli; el fins ara vicepresident de la Mesa del Parlament i número cinc per Girona, Lluís Guinó; la cap de llista per Girona, Gemma Geis; i la directora de la campanya i número 10 per Barcelona, Elsa Artadi. En la seva intervenció, Madrenas s'ha dirigit als qui volen votar Cs per preguntar-los si de debò estan a favor de "carregar-se" la cohesió social i la convivència.  Al seu torn, Geli ha assegurat que no reconeix el PSC, ha afirmat que va triar "sobirania" en comptes del partit dels socialistes per poder-se mirar al mirall "i no tenir vergonya", i ha reivindicat que és "anant junts" com la gent arriba "lluny". Guinó ha subratllat que no valen "equidistàncies" ni "crides al vot útil" -com fa ERC-, ja que l'únic vot útil és Carles Puigdemont. Per la seva banda, Geis ha advertit que si el cap de llista de JxCat no guanya les eleccions Europa entendrà que el procés s'haurà "acabat". "Seria l'error més gran de la nostra història", ha afirmat. Finalment, Artadi ha advertit que tant una victòria del PSC com de Cs el 21-D portaran el president espanyol, Mariano Rajoy, a "manar" a Catalunya. En l'acte també hi ha assistit la coordinadora general de PDeCAT, Marta Pascal, i la dona de Puigdemont, Marcela Topor.

Summary: Puigdemont, a Iceta: "L'has feta tan grossa que la dimissió te la demanarà la vergonya, sempre representaràs el 155"


Les exportacions de ciment de les fàbriques catalanes han caigut un 18% en els darrers dotze mesos, amb un total de 2,1 milions de tones. Aquest serà el quart exercici consecutiu de descens de les exportacions, segons ha explicat Ciment Català en un comunicat. L'agrupació de fabricants de ciment de Catalunya atribueix aquest descens al preu de l'electricitat industrial, el segon més car d'Europa, i als costos de drets d'emissió de diòxid de carboni, prop dels trenta euros per tona. De cara a l'any vinent, l'organització també preveu una disminució respecte les dades d'enguany. Per revertir aquesta situació, la industria ha reiterat la necessitat d'aprovar uns pressupostos "per posar en marxa la construcció de noves obres públiques i el manteniment de les que ja existeixen".  "Urgeixen plans d'inversió que permetin al país disposar d'infraestructures capaces de donar resposta als reptes de l'economia i a les necessitats d'empreses i ciutadans", han assegurat des de Ciment Català. El consum anual per càpita a Catalunya se situa actualment entorn els 240 kilograms per habitant, per sota de la mitjana europea, de 362 kilograms. En paral·lel, les fàbriques catalanes reclamen un augment de la varietat i quantitat de residus que es poden aprofitar energèticament per a reduir els costos de producció i "recuperar" la competitivitat internacional.

Summary: Les exportacions de ciment de les fàbriques catalanes cauen un 18% en l'últim any


Quatre persones –una dona de 44 anys i tres menors d'edat– han resultat ferits lleus per inhalació de fum a causa d'un incendi que s'ha produït aquest dilluns al matí al garatge d'una casa de la urbanització Can Ros de Cabrera d'Anoia. Els fets han tingut lloc a les 9.35 hores i, per causes que es desconeixen, ha començat a cremar una autocaravana que es trobava al cobert exterior d'una casa aïllada i, tot seguit, s'ha encès també el garatge i una motocicleta. Segons informen els Bombers, l'incendi ha afectat també les dues plantes de la casa, especialment la superior. En el foc hi han treballat cinc vehicles dels Bombers així com també un helicòpter del SEM i tres ambulàncies. Els ferits, de caràcter lleu, han estat traslladats a l'Hospital Comarcal de l'Alt Penedès. Els Bombers han donat per extingit l'incendi a dos quarts d'onze del matí.

Summary: Quatre ferits lleus per inhalació de fum en l'incendi d'un garatge a una casa de Cabrera d'Anoia


La diputada de la CUP al Parlament, Mireia Boya, ha lamentat que el govern espanyol "imposi" un comandament "militar feixista" al capdavant dels Mossos. "Rajoy no saps que hem posat la cinquena cap al referèndum i que estem decidits a fer-lo i a guanyar-lo?", ha preguntat Boya. La cupaire ha assegurat que no "existeix" cap possibilitat de pacte "perquè no dialoguem davant de la repressió dels hereus del franquisme". Amb tot, la diputada s'ha mostrat confiada que els Mossos d'Esquadra estaran "al costat del poble" el pròxim 1 d'octubre. Durant l'acte central de campanya de la CUP a Badalona en què hi han assistit unes 1.500 persones, segons l'organització, la diputada ha reiterat que no existeix "cap alternativa" al referèndum vinculant.

Summary: Boya sobre la intervenció dels Mossos: "Rajoy ets un il·lús,  ja hem posat la cinquena cap al referèndum"


La policia local està investigant l’incident com a "possible" acte terrorista i ja ha acordonat l’àrea ACN Brussel·les.-Un tiroteig al tramvia d’Utrecht, als Països Baixos, ha causat múltiples ferits. Segons informació difosa per la policia local de la ciutat, la investigació està en curs i no es descarta la possibilitat que es tracti d'un acte terrorista. La zona ha estat acordonada després de l’incident, que s’ha notificat a les autoritats al voltant de tres quarts d’onze del matí. Els fets han ocorregut a la zona on s’ubica la parada de tramvia Plaça del 24 d’Octubre, on ja s’hi han desplaçat els serveis d’assistència i tres helicòpters. (En aquesta actualització s'ha afegit que la policia no descarta que es tracti d'un atac terrorista, una possibilitat que ha inclòs en la investigació dels fets)

Summary: ACTUALIZACIÓ:Diversos ferits en un tiroteig al tramvia d'Utrecht


La Generalitat ha acceptat la petició que la unió temporal d'empreses (UTE) Ingesan-Asproseat ha fet per traspassar la gestió de les cinc residències que les últimes setmanes han generat queixes per manca d'atenció i cura dels usuaris. Es tracta dels centres Bertran i Oriola, Alchemika, Bon Pastor, Molí Via Favencia i Mossèn Vidal i Aunós. Poques hores després que la companyia hagi anunciat la intenció de cedir-ne la gestió voluntàriament, el Departament de Treball, Afers Socials i Famílies ha dit que accepta l'oferiment. Ara les dues parts hauran d'acabar de concretar els detalls jurídics i legals de la cessió en una reunió que se celebrarà properament. La Generalitat ha subratllat que l'objectiu és "garantir una successió ordenada" en la gestió del servei, sense que el canvi repercuteixi als usuaris. En el seu oferiment, difós a través d'un comunicat, Ingesan-Asproseat ha defensat que ha complert "en tot moment" els criteris establerts en els plecs de condicions i ha reclamat una millora dels recursos assignats als contractes de gestió. Alhora, ha afirmat que "comparteix" les necessitats plantejades per les famílies i els usuaris que han denunciat una mala atenció.  L'acostament de posicions que aquest dimecres hi ha hagut entre l'empresa i la Generalitat arriba pràcticament un mes després que la consellera de Treball, Afers Socials i Família, Dolors Bassa anunciés que no prorrogaria els contractes de les cinc residències. Bassa va assegurar que el departament estava preparant un nou concurs on es valorarien les propostes amb una oferta de personal per sobre de la ràtio establerta.

Summary: La Generalitat accepta el traspàs ofert per Ingesan-Asproseat per canviar de mans la gestió de les cinc residències


El president del govern espanyol en funcions, Pedro Sánchez, ha insistit aquest dimecres que el govern espanyol sempre apostarà pel “diàleg, la defensa de la Constitució i l’Estatut”, és a dir per la “convivència” davant la “crispació”, i ha apuntat que -tal com va defensar durant el govern del PP- “sota els efectes que es puguin produir fruit dels procediments judicials oberts contra els líders independentistes catalans hi ha un problema polític que hem de resoldre”. Segons Sánchez, ha estat la visió que va traslladar al seu dia a Mariano Rajoy, quan va proposar una comissió territorial al Congrés i obrir una mesa de diàleg entre les forces polítiques catalanes al Parlament per “restaurar i millorar els nivells de convivència tan baix fruit del pols independentista a l’Estat”.

Summary: Sánchez diu que “sota els efectes que es puguin produir” pel judici a l’1-O “hi ha un problema polític que hem de resoldre”


La tasca de l’ONG Open Arms centra la pel·lícula documental ‘Cartas mojadas’, de Paula Palacios i amb producció associada d’Isabel Coixet, que segueix una missió de rescat d'un grup de migrants al Mediterrani i en narra l’abans, el durant i el després. El film s'estrena aquest divendres als cinemes, com ho fan també diversos documentals entre els quals 'Arzak since 1897', 'Libreros de Nueva York' i Sanmao: La novia del desierto'. En l'apartat de ficció, arriba als cinemes el film de terror 'The Vigil', que va clausurar la darrera edició del Festival de Sitges, així com 'Verano del 85', de François Ozon i 'El rey del barrio', de Judd Apatow. 'The Vigil'  'The Vigil' arriba als cinemes de l'Estat gairebé un any després d'haver protagonitzat la clausura del Festival de Sitges 2019. Al film, el jove jueu Yakov assisteix a un grup de suport de Brooklyn per integrar-se en un món fora de la seva comunitat. Però la seva precarietat l'empeny a treballar com a vetllador nocturn d'un mort de la seva comunitat jueva. Un ens malvat posseeix el cos d'aquest excompany seu difunt, un dimoni que ara s'apodera d'ell i busca una nova víctima.  'Verano del 85'  'Verano del 85' és el dinovè film del director francès François Ozon i una adaptació lliure de la novel·la d'Aidan Chambers 'Dance on My Grave'. Una història d'amor i de somnis adolescents protagonitzada per Alexis, un jove de 16 anys que és rescatat d'un accident al mar per un altre jove, David, que es convertirà en un amic inseparable amb qui viuran intensament durant un estiu a Normandia.  'El rey del barrio'  Dirigida per Judd Apatow, 'El rey del barrio' s'apropa a la vida del comediant i actor nord-americà Peter Davidson, conegut per formar part de l'elenc del show televisiu 'Saturday Night Live'. El mateix actor protagonitza el film semi autobiogràfic, que recrea la seva pròpia història de joventut. Scott (Davidson) és un jove de 20 anys amb problemes psicològics des de la mort del seu pare bomber en un accident, que intenta trobar un rumb a la seva vida després de veure frustrada la seva idea de dedicar-se professionalment al tatuatge.  'Mi niña' Héloïse (Sandrine Kiberlain) és una mare de tres fills que travessa una crisi quan la petita decideix que vol anar a estudiar al Canadà en complir els 18 anys. El film és de l'actriu, guionista i directora francesa Lisa Azuelos.  'Nación cautiva'  'Nación cautiva' és una cinta de ciència ficció ambientada en un planeta Terra ocupat per una força alienígena. La humanitat s'ha dividit en dos bàndols, els defensors dels invasors i la resistència a aquest nou ordre. En aquest context, Gabriel rep la proposta de Mulligan (John Goodman) perquè s'uneixi a ell i al bàndol rebel i, de passada, venjar la mot del seu pare a mans dels alienígenes.   'Como perros y gatos: La patrulla unida' 'Como perros y gatos: La patrulla unida' és una pel·lícula adreçada al públic infantil, protagonitzada per una colla d'animals. Un gat i un gos són dos agents secrets que miren de salvar el món sense que els humans ho descobreixin. L'equilibri es trenca quan un lloro malvat troba la manera de manipular les freqüències inal·làmbric que només poden escoltar gats i gossos.  'El arco mágico' En aquesta pel·lícula d'animació en Delphy és un dofí tímid que descobreix que l'Arc Màgic pot transformar qualsevol peix en allò que vulgui. Però un dia els Morays fan un mal ús de l'arc i es fan gegants. Aleshores es proposen d'apoderar-se de la pacífica Fish Town.  'Arzak since 1897'  'Arzak since 1897' és un documental d'Asier Altuna que s'acaba d'estrenar a la secció Culinary Zinema del Festival de Sant Sebastià, al costat de la catalana 'Camí Lliure' (sobre Raül Balam i Carme Ruscalleda). La pel·lícula ressegueix la història familiar dels Arzak, des dels seus inicis en el món de la cuina i fins a esdevenir un dels grans xefs de la història de la cuina basca i internacional.  'Libreros de Nueva York' 'Libreros de Nueva York', que es va estrenar fora de concurs al darrer Bcn Film Fest, és una carta d'amor a la cultura del llibre, amb entrevistes a alguns dels col·leccionistes, subhastadors i escriptors més importants de la ciutat nord-americana. La pel·lícula també examina l'impacte de la tecnologia en el comerç i el valor dels llibres com a objectes físics, i la caiguda de les llibreries de tota la vida.

Summary: Arriba als cinemes ‘Cartas mojadas’, el documental sobre Open Arms i el drama migratori al Mediterrani


La candidata del PPC per Girona, Concepció Veray, ha demanat als gironins que renovin la confiança en el seu partit per acabar aquelles infraestructures que considera que "són de justícia" per a les comarques gironines. La cap de llista, a més, ha volgut llençar un missatge d'alerta i ha assegurat que si governa el PSOE o un "tripartit d'esquerres" (format per PSOE, C'S i Podemos) les inversions a la demarcació quedaran aturades. "Tots sabem què passa amb les infraestructures quan governa el tripartit a Catalunya o el PSOE a Espanya, estic convençuda que els gironins no voldran tornar a l'època que quedaven oblidades", ha manifestat. Segons Veray, el "buc insígnia" de les obres que volen completar és el desdoblament de l'N-II.

Summary: Veray alerta que amb els governs d'esquerres les infraestructures queden "oblidades" a les comarques gironines


El portaveu del PDC al Congrés dels Diputats, Francesc Homs, ha apuntat aquest dimarts que sospesa facilitar la investidura del líder del PSOE, Pedro Sánchez, sense posar com a condició indispensable un referèndum a Catalunya. En una entrevista a 'El Matí de Catalunya Ràdio', Homs ha apuntat que aquesta és una qüestió que caldrà abordar "amb el món independentista" perquè "tenim a la nostra mà fer fora Rajoy" i tot i que la qüestió del referèndum "per nosaltres és una condició", també ho és "fer tot el que pugui per fer fora el PP". No ha volgut dir quina d'aquestes dues condicions va "per davant". "Hi són totes dues. La meva inclinació personal és que si no hi ha referèndum no podem votar Pedro Sánchez", però "tots plegats també estem compromesos a fer fora el PP".   Fins ara tan ERC com el PDC s'han mostrat inamovibles en la condició del referèndum per facilitar cap investidura i fins i tot Homs ha emplaçat en més d'una ocasió a Pedro Sánchez a buscar un acord amb les esquerres que passi per aquesta condició.  Amb tot, segons Homs, "si això (del referèndum) resulta que no és possible" perquè el PSOE no accepta el referèndum i "nosaltres tampoc el podem votar", el que cal "saber" és que "continuarà l'anterior", és a dir, el govern de Rajoy. El portaveu del PDC ha admès que aquesta és una decisió que "no és fàcil" però "a vegades la política té aquestes coses, que no ho pots agafar tot". Els partits independentistes, ha dit, hauran d'haver assolit un acord sobre això a l'octubre, quan expira el termini per a la investidura. En tot cas, ha apuntat que el PDC i ERC hauran d'actuar a la una en aquesta qüestió. "Amb ERC n'hem de parlar, i de fet n'anem parlant", ha dit, "entre altres coses perquè si la pren un partit o l'altre, només, tampoc serveix per aritmètica".  La decisió, segons Homs, no provocarà una crisi de govern perquè "l'acció final haurà de ser conjunta". "L'aritmètica va tan justa que es necessiten tots els vots", ha apuntat en referència al fet que el vot dels diputats d'un sol partit per facilitar la investidura de Sánchez no permetria que aquest sortís elegit.

Summary: Homs sospesa facilitar la investidura de Sánchez sense demanar el referèndum a canvi


El vicepresident del Govern, Pere Aragonès, ha fet una crida a "enfortir" les institucions catalanes i la societat civil i fer "inevitable" un referèndum d'autodeterminació, que creu que s'aconseguiria en "provocar" una negociació que el dotaria de reconeixement internacional. En una carta adreçada a la militància del partit i en especial als nous electes, Aragonès ha apostat per la "col·laboració entre ajuntaments, Parlament, Govern, diputats, senadors i eurodiputats", que ha qualificat de "fonamental", perquè són "els estats generals" de la república "iniciada l'1 i el 3 d'octubre" del 2017. En aquest sentit, també ha demanat coordinació entre representants electes i societat civil davant "els embats dels poders de l'Estat". A la carta Aragonès també ha alertat de "futurs" embats repressius de l'Estat, a qui ha acusat de tenir "difuminada" la separació de poders quan es tracta de l'independentisme, la defensa de la monarquia i la unitat d'Espanya. "Necessitem teixir una malla d'institucions i compromís ciutadà que ha de permetre autogovernar-nos i bastir el nostre projecte republicà de forma lliure i autònoma", ha demanat. En aquest sentit, Aragonès ha explicat que els ajuntaments "són els pilars" del projecte republicà, que ha insistit que és el "del país del 80% a favor del referèndum". També ha apuntat que els consistoris són la "garantia" de la llibertat col·lectiva i els drets civils i polítics, i ha posat èmfasi en els dels presos i exiliats.  Aragonès ha dirigit aquesta carta a tots els nous electes per felicitar-los pel resultat obtingut, que ha qualificat "d'excel·lent". Així, el vicepresident ha remarcat que han aconseguit 3.114 regidors i regidores a Catalunya, i ha destacat que han assolit la xifra més alta de regidores fins al moment (1.384).

Summary: Aragonès crida a "enfortir" les institucions i fer "inevitable" un referèndum amb reconeixement internacional


L'Auditori del Centre Cultural de la Mercà de Girona ha acollit aquest dijous el 60è concurs individual de sardanes revesses que cada any se celebra per les Fires de Sant Narcís. Enguany, hi ha assistit el president de la Generalitat, Quim Torra, com a convidat d'honor. Després del concurs, durant al qual s'han interpretat vuit revesses, la cobla Ciutat de Girona ha fet un concert. Un dels moments més emotius ha estat quan han interpretat per primer cop la sardana 'Un segle de passions' de Cesc Corominas, un jove de 15 anys que ha composat la peça per al Grup Excursionista i Esportiu Gironí (GEiEG) que l'any vinent celebrarà el seu centenari. Al final de l'acte, s'han lliurat els guardons als guanyadors del concurs. El GEiEG ha organitzat el 60è concurs individual de sardanes revesses coincidint amb les Fires de Sant Narcís de Girona. S'ha fet a l'Auditori del Centre Cultural de la Mercè a les cinc de la tarda. L'acte ha comptat amb la presència del president de la Generalitat, Quim Torra, com a convidat d'honor. Durant la primera part la cobla Ciutat de Girona ha interpretat vuit revesses que els participants han seguit amb molta atenció els compassos per aconseguir treure el tiratge correcte de cadascuna de les melodies.  En la segona part, s'ha fet el concert amb la interpretació de la sardana 'Exhortació' i el pas doble 'Fragància'. Un dels moments més emotius ha estat l'estrena d''Un segle de passions', una sardana composada pel jove Cesc Corominas de 15 anys. És el primer projecte d'aquest jove de Canet d'Adri (Gironès) i és la seva contribució a la celebració del centenari que el grup excursionista celebrarà el pròxim any. El públic assistent s'ha aixecat dempeus per aplaudir la peça un cop finalitzada la interpretació de la cobla. El president de la Generalitat, Quim Torra, ha lliurat un guardó al jove compositor i n'ha elogiat el seu "talent extraordinari" tot dient que és un "goig" de país.  Seguidament, la cobla ha interpretat 'Els Segadors' i s'ha tancat l'acte amb el lliurament de premis als guanyadors del concurs de la mà del cap de l'executiu i l'alcaldessa de la ciutat, Marta Madrenas. Els guardonats més novells han estat Ivet Atsarà de Terrassa (Vallès Occidental) en la categoria infantil i Lluís Caralt de Sant Vicenç dels Horts (Baix Llobregat) en juvenil.  El president Torra s'ha desplaçat després fins a la catedral de Girona per assistir  a l'actuació dels Marrecs de Salt fent un pilar de 4 fins a l'interior del temple.

Summary: Girona acull el 60è concurs individual de sardanes revesses amb Torra com a convidat d'honor


La primera ministra britànica, Theresa May, governarà amb minoria amb el suport parlamentari del Partit Democràtic Unionista de l’Ulster (DUP). D’aquesta manera, el partit conservador sumarà als 318 escons que ha obtingut a les eleccions generals d’aquest dijous els 10 diputats nord-irlandesos, aconseguint així la majoria absoluta a la Cambra dels Comuns. Segons May, “només el partit conservador i el DUP tenen legitimitat per liderar la majoria al parlament” i “guiar el país” en les negociacions pel ‘Brexit’. May també ha subratllat la voluntat del govern conservador de “mantenir el país segur i combatre el terrorisme” i aportar “certesa i estabilitat” en un moment “crucial” pel Regne Unit. “Ara posem-nos a treballar”, ha reblat.

Summary: Theresa May governarà en minoria amb el suport del Partit Democràtic Unionista de l'Ulster


ERC ha recordat aquest dilluns als 'comuns' que la independència és l'única manera d'exercir les sobiranies que volen assolir. Quan falten deu dies per a la celebració de la cimera convocada pel president Puigdemont en què partits polítics i agents socials tenen previst debatre sobre el procés, el portaveu d'Esquerra, Sergi Sabrià, ha demanat a formacions com Catalunya Sí que Es Pot o En Comú Podem que "reflexionin" i tinguin una posició "clara" sobre la independència de Catalunya. "Mentre no la tinguin, el que fan al final és defensar l''status quo' i, per tant, que res canviï", ha afegit el portaveu republicà. Sabrià també s'ha pronunciat sobre la imputació de la presidenta del Parlament, Carme Forcadell, qui divendres declara davant el TSJC. "És inacceptable i no és un cas aïllat", ha apuntat. "És un cas general que demostra com és de 'demofòbic' l'Estat", ha afegit.

Summary: ERC considera que els 'comuns' seguiran defensant 'l'stato quo' mentre no es pronunciïn sobre la independència


El líder de Ciutadans, Albert Rivera, ha demanat al president espanyol, Mariano Rajoy, que "actuï" i activi el mecanisme al Senat per aplicar l'article 155 de la Constitució per convocar eleccions a Catalunya. "Estem a 72 hores de què el senyor Puigdemont i els seus socis proclamin la independència i hem d'actuar", ha manifestat Rivera, que defensa que aquesta mesura serviria "per contestar el colpisme amb més democràcia i amb urnes de veritat". El líder de Cs creu que la via constitucional és "l'única" i rebutja obrir un diàleg entre Rajoy i Puigdemont, tal i com ha proposat aquest dilluns el secretari general del PSOE després de reunir-se amb el president espanyol. Segons el líder de Cs, Rajoy li ha reconegut que estan estudiant "les vies per aturar la DUI" però no ha avançat més detalls sobre els plans del president. El govern espanyol que calcula que necessitaria cinc dies per aplicar el 155.

Summary: Rivera demana a Rajoy que apliqui el 155 per convocar eleccions a Catalunya i "evitar la declaració d'independència"


Rodalies, TMB, TRAM i FGC tindran l'oferta d'un dia feiner habitual ACN Barcelona.-La pràctica totalitat del transport públic tornarà a funcionar al 100%, equivalent a l'oferta prèvia a la pandèmia a partir de dilluns, segons l'Autoritat del Transport Metropolità (ATM). El metro, FGC, el TRAM i Rodalies oferiran el servei habitual d'un dia feina, amb excepció de l'R7 i de l'R8, que ho farà al 50%. El servei per carretera recuperarà el 100% en la gran majoria de casos i adaptant-se a la demanda. El servei del bus metropolità de l'AMB torna a ser l'habitual, excepte en algunes línies, i el Nitbus circularà al 100%, amb excepció de l'N10, N18 i N26. Les línies d’autobús de la Direcció General de Transports i Mobilitat funcionaran amb una oferta mitjana del 80% i les de l'AMTU entre el 80% i el 100%. De cara aquest cap de setmana, es continuarà reforçant el servei. Al metro de Barcelona i als busos, l'increment serà fins al 100% de l'oferta; a FGC, els trens també ho faran al 100% mentre que el TRAM circularà al 80%. Tant al metro com en els altres dos operadors el servei finalitzarà a la mitjanit.  Per la seva banda, Rodalies consolida l’oferta del 100% a Barcelona, i puja la de les línies de mitja distància fins al 100%. L'R8 funcionarà al 50%, i la R7 seguirà sense circular, ja que la UAB està tancada. Quant al servei de bus metropolità de l'AMB, mantindrà el 90% de la seva oferta durant tot el cap de setmana i les línies d’autobús de la Direcció General de Transports i Mobilitat ho farà en el 50% dissabte i diumenge. Per últim, les línies urbanes de bus dependents de l’AMTU continuaran amb una oferta variable segons el municipi, amb mitjanes del 92%, el dissabte, i del 87%, el diumenge. D'altra banda, la mobilitat i el servei de transport públic amb motiu de la revetlla de Sant Joan serà inferior en comparació amb altres anys. Es limitarà la mobilitat entre municipis, i el metro, la L6 i L7 de FGC i TRAM acabaran servei a les dues de la matinada. L'ATM recorda que ha quedat sense efecte la restricció del 50% d'ocupació dels seients als vehicles i per tant la capacitat dels busos i els combois ha augmentat notablement. Així mateix, continua sent obligatori l'ús de la mascareta.

Summary: Gairebé tota la xarxa de transport públic funcionarà als nivells previs a la pandèmia a partir de dilluns


L'alcalde de Perpinyà, Jean-Marc Pujol, ha ofert al Consell per la República rebre els eurodiputats Carles Puigdemont, Toni Comín i Clara Ponsatí a l'Ajuntament, coincidint amb l'acte del 29 de febrer que es preveu que atraurà desenes de milers de persones. "Com sempre, he ofert als organitzadors rebre les personalitats al consistori", ha explicat Pujol, també en referència a l'expresident Artur Mas i al president de la Generalitat, Quim Torra. L'alcalde de Perpinyà ha subratllat que, des de l'Ajuntament, allò que s'ha fet és posar a disposició del Consell de la República el lloc on es durà a terme l'acte (l'aparcament i la zona del Parc de les Exposicions). I que a partir d'ara, el dispositiu de seguretat quedarà en mans de la prefectura. Jean-Marc Pujol ha explicat que el paper del consistori s'ha limitat a "posar a disposició" del Consell per la República el Parc de les Exposicions. I que a partir d'aquí, era "competència" de la prefectura –i per extensió, del govern francès- avalar o prohibir l'acte.  Precisament, aquest dimarts, durant una reunió que han mantingut l'Ajuntament, el Consell per la República i representants de la prefectura, aquesta última ja ha dit que respectarà "el principi de llibertat de manifestació"; i que per tant, l'acte del dissabte 29 de febrer tira endavant.  La seguretat, en mans de la prefectura A partir d'ara, Jean-Marc Pujol ha explicat que el dispositiu per gestionar la mobilitat i la seguretat dependrà, en gran mesura, de la prefectura. "Els organitzadors ens diran què és allò que necessiten, i qui ha de garantir la seguretat és l'Estat", ha dit.   L'alcalde de Perpinyà sí que ha subratllat, però, que "com sempre" fa en aquests casos, ha ofert als organitzadors rebre a l'Ajuntament "les personalitats" que assistiran a l'acte del 29 de febrer. És a dir, l'expresident de la Generalitat Carles Puigdemont i els eurodiputats Toni Comín i Clara Ponsatí, a més d'altres polítics que hi assisteixin, com Artur Mas –que ja ha dit que ho farà- o el president de la Generalitat, Quim Torra.

Summary: L'alcalde de Perpinyà ofereix rebre Puigdemont, Comín i Ponsatí a l'Ajuntament abans de l'acte del dia 29 de febrer


El ple de Badalona (Barcelonès) ha donat llum verda a una moció del PP per exigir al govern local que iniciï els tràmits per obrir un expedient sancionador a la CUP "per incomplir l'ordenança de civisme" amb la polèmica campanya de cartells de Franco. El text ha comptat amb els vots a favor dels populars, el PSC, C's i el grup del PDeCAT i Unió. Hi han votat en contra Guanyem Badalona en Comú, ERC i ICV-EUiA. La moció també exigeix a la CUP que retiri els cartells en un termini màxim de 48 hores i demana a l'executiu local que en cas que no es compleixi aquesta directriu sigui el servei de neteja municipal el que els tregui i es denunciï la CUP perquè assumeixi l'import de la factura.  El text indica que "s'han enganxat cartells en llocs on no està permès fer-ho" d'acord amb l'Ordenança de Civisme de Badalona. Alhora apunta que s'ha fet una demostració "d'una gravíssima actitud incívica" i d'una enorme "falta de respecte" cap a tots els ciutadans de Badalona. "Veuen com els propis dirigents que són els que haurien de vetllar per mantenir la ciutat en les millors condicions possibles són els primers que no compleixen la normativa que s'aprova en aquest ple municipal”, manifesta la moció.  Així mateix assenyala que el cost de la retirada d'aquests cartells l'acabaran pagant tots els habitants del municipi i que l'alcaldessa de la ciutat, Dolors Sabater, i els membres de l'equip de govern tenen l'obligació "d'investigar els fets i sancionar els responsables d'aquest incompliment flagrant de les normatives municipals". En aquesta línia considera que si l'alcaldessa i l'executiu de Badalona no actuen en contra de la CUP estaran adoptant un "tracte de favor" i una actitud "prevaricadora". Per tot plegat també demana a l'alcaldessa, com a responsable de la Guàrdia Urbana, que prengui les mesures necessàries per aplicar l'ordenança de civisme i sancionar aquells que han participat en la campanya.

Summary: Badalona aprova una moció per expedientar la CUP per incomplir l'ordenança de civisme amb els cartells de Franco


Els pressupostos estatals per al 2018 inclouen la rebaixa del 21 al 10% de l'IVA del cinema, segons ha confirmat aquest dimarts el ministre d'Hisenda, Cristóbal Montoro, en roda de premsa després del consell de ministres. Montoro ha advertit que la baixada ha de repercutir "en el preu de les entrades" i no en "el marge de benefici" de les empreses del sector. "Si fem la baixada de l'impost indirecte és per beneficiar al consumidor",  ha afirmat el ministre d'Hisenda, que ha insistit i demanat als "exhibidors de cinema" que repercuteixin la rebaixa en el preu de l'entrada. Montoro ha dit que espera que això ja estigui passant amb les entrades dels espectacles "del mal anomenat IVA cultural". El sector cinematogràfic va quedar exclòs de la primera reducció de l'IVA cultural aprovada al març i que va entrar en vigor el passat 29 de juny. Concretament, va incloure només els espectacles en directe, passant d'una taxa del 21% al 10%.


El govern espanyol ha arribat a un acord amb Cs i rebaixa la pretensió inicial d’allargar-la un mes  ACN Madrid .-El Consell de Ministres ha aprovat aquest dimarts demanar al Congrés la cinquena pròrroga de l’estat d’alarma. El govern espanyol, que inicialment preveia allargar-la un mes, ha arribat a un acord amb Cs per poder aprovar-la i ha rebaixat la pretensió per mantenir-la durant 15 dies més. La mesura, que es debatrà demà al la cambra baixa, serà vigent fins al 7 de juny i inclou algunes novetats. Entre elles, que només es mantindrà el comandament únic en Sanitat i es “consolidarà” la cogovernança amb les CCAA. El govern espanyol s’ha compromès, durant aquestes dues setmanes, a analitzar les mesures i, en cas que sigui necessari, les reformes legislatives per permetre una sortida “ordenada” de l’estat d’alarma i la gestió de la pandèmia.  Malgrat això, Illa ha insistit que el mecanisme s’ha de mantenir fins al final de la desescalada.

Summary: El Consell de Ministres aprova demanar al Congrés la cinquena pròrroga de l’estat d’alarma fins al 7 de juny


L'Audiència de Girona ha començat a jutjar aquest dimarts un acusat d'abusar i fer tocaments a quatre menors a Blanes (Selva). Tres d'elles eren les seves fillastres i la quarta, la seva neboda política. Segons les acusacions, els fets van tenir lloc "en reiterades ocasions". Sostenen que l'home, que és audioprotesista , magrejava les nenes i que, a alguna, li va arribar a llepar les parts íntimes. Durant el judici, l'home ha negat els càrrecs i ha assegurat que el van denunciar "per revenja i per gelosia". La fiscal, en aquest cas, no acusa. Però el processat, que ara viu a Barcelona, s'enfronta a una condemna de fins a 23 anys i 9 mesos de presó que li demana una de les parts (la que representa les tres germanes). L'acusat va mantenir una relació amb la mare de les nenes entre els anys 2000 i 2004. Quan la parella va començar a sortir, les menors tenien 5, 6 i 9 anys. Durant el temps que va durar la relació, tots van viure a Blanes i l'acusat va tenir una filla amb la dona. Després de separar-se, el processat va tornar-se'n a viure a Barcelona, però anava tornant quan li tocava règim de visites amb la nena. Segons sostenen les acusacions particulars, durant el temps que la parella va estar junta l'acusat va abusar sexualment de les tres menors. Entre d'altres, relaten que l'home entrava a l'habitació de les nenes i, "en reiterades ocasions", els hi feia tocaments a les parts íntimes o els hi llepava els genitals. A més, les acusacions sostenen que el processat també va abusar de la cosina de les tres germanes. En aquest cas, l'home hauria aprofitat els viatges que feia amb la menor entre Barcelona i Blanes. Tot i que aquests abusos haurien tingut lloc després de separar-se, com que el processat tenia molt bona relació amb l'excunyada, s'enduia l'adolescent amb ell. El relat de les acusacions recull que, quan la nena tenia entre 11 i 14 anys, l'acusat li va fer tocaments, li va llepar les parts íntimes i li va dir que no ho expliqués a ningú perquè allò era "un secret" entre ells. L'escrit tan sols posa data a un dels suposats abusos. En concret, el 2 de juliol del 2009 (poc abans de presentar-se la denúncia). Aquell dia, el processat hauria tocat un pit a la menor i, aprofitant que aquella tarda se l'havia endut al cinema, no hauria parat de fer-li carícies al coll. "Per enveja i gelosia" Durant la seva declaració davant del tribunal, l'acusat ha negat els càrrecs de manera categòrica. L'home ha assegurat que "mai" havia fet tocaments ni abusat de cap de les quatre menors. Segons ha dit, la denúncia contra ell la va orquestrar la seva exdona. I ho va fer "per gelosia i per enveja, que al final porta a l'odi". A la sessió d'aquest dimarts també ha declarat l'excunyada del processat (és a dir, la mare de la neboda. La dona ha explicat que l'endemà que l'acusat hagués portat la nena al cinema, va notar com l'adolescent estava "rara". Quan li va demanar què li passava, va ser quan la nena li va relatar els abusos. I a partir d'aquí, també ho van fer les altres tres germanes.   El judici per aquest cas, que se celebra a la Secció Tercera, durarà dos dies. La fiscal no acusa perquè, al llarg de la instrucció del cas, entén que els abusos no han quedat acreditats. Les acusacions particulars, però, imputen al processat delictes d'abusos sexuals continuats.  Una d'elles, la que representa la cosina, li demana una condemna de 3 anys i 9 mesos de presó. L'altra, la que representa les tres germanes, sol·licita que se li imposi una pena de fins a 23 anys i 9 mesos.

Summary: Jutgen un acusat d'abusar i fer tocaments a les seves tres fillastres i a una altra menor de la família a Blanes


Unitat, fermesa, convicció, estabilitat i Carles Puigdemont. Són les consignes del grup parlamentari de JxCat després d'una reunió d'aquest dimecres al vespre dels seus diputats que ha durat unes tres hores. Fonts de la formació que lidera el president destituït han explicat que el grup ha tancat files al voltant del seu candidat després dels missatges al diputat d'ERC Toni Comín que s'han donat a conèixer aquest matí. Així, asseveren que Puigdemont continuarà sent el seu únic candidat. JxCat també ha insistit en recuperar la sintonia interna després de dos dies tensos per l'ajornament de la investidura, ahir. La formació busca alhora recosir les relacions amb Esquerra, malmeses les darreres hores per la decisió del president del Parlament, Roger Torrent, d'aturar l'inici de la sessió plenària. A la reunió -celebrada a la sala de grups de la cambra parlamentària- JxCat no ha ni plantejat cap escenari que no passi per investir el seu candidat, malgrat la polèmica pel contingut dels missatges a Comín, on Puigdemont admetia que està "sacrificat". De fet, a la sortida del conclave, la portaveu del grup parlamentari, Elsa Artadi, ha fet notar a la premsa que els diputats de JxCat continuen treballant per investir el seu candidat: "Només en tenim un, i és Puigdemont", ha constatat. "Restablirem el president, hem vingut a fer això i és el que farem", indica una de les diputades del grup, consultada després de la reunió. Un altre dels dirigents de JxCat admetia, un cop ha acabat la reunió, que les jornades d'ahir i avui han estat "dures" però que cal tirar endavant per "fer efectiva la promesa" de restablir el Govern "legítim" i el president destituït. Finalment, un dels diputats de JxCat amb carnet del PDeCAT sosté que tant el candidat com la pròpia formació estan encara colpides per l'ajornament de la investidura i per la publicació dels missatges de Puigdemont a Comín, tot i que ha augurat que d'aquí uns dies, quan comenci la setmana que ve, tot estarà "en ordre". Refer relacions amb ERC D'altra banda, des de les files de JxCat reiteren que cal refer les relacions amb ERC, conscients que les dues forces estan "condemnades a entendre's", tal i com reflexionen des de la cúpula de la llista de Puigdemont. De fet, uns i altres ja han reprès en les últimes hores els contactes de cara a la investidura i la legislatura després de l'enfrontament que va desencadenar l'ajornament del ple previst per aquest dimarts. Fonts de JxCat veuen possible refer les relacions i les confiances amb els republicans, tot i que admeten que la sotragada d'ahir va ser forta. Així, apunten que recosir les negociacions és l'única solució davant un govern espanyol que celebra les discrepàncies entre independentistes. Des de JxCat admeten també que no van comunicar correctament a ERC l'estratègia que seguirien en les hores prèvies al ple d'investidura: Puigdemont va enviar una carta sense previ avís al president del Parlament, Roger Torrent, demanant-li empara, hores després va fer un escrit al jutge del Tribunal Suprem Pablo Llarena comunicant-li que no li demanaria autorització per assistir al ple i JxCat va recórrer al Tribunal Constitucional (TC) les mesures cautelars contra la investidura de Puigdemont.

Summary: JxCat tanca files al voltant de Puigdemont després dels missatges a Comín


'Els Pastorets' faran més de 240 representacions entre el 12 de desembre i el 30 de gener en la temporada en què arrenquen els actes de commemoració del centenari de la versió de Josep Maria Folch i Torres. La Coordinadora de Pastorets de Catalunya celebrarà l'aniversari de la que és l'obra catalana amb més posades en escena i l'escollida per un 40% dels 58 grups de teatre que participen en els Pastorets. La previsió per aquesta temporada és que més de 60.000 espectadors vegin els Pastorets en les seves diferents versions arreu del territori. "Cada any estem sumant més representacions i més espectadors. Estem parlant d'un èxit de la cultura popular", destaca el president de la Coordinadora de Pastorets de Catalunya, Lleonard del Rio. Segons dades de la Coordinadora, els Pastorets de Catalunya impliquen més de 6.600 persones a Catalunya. "És un espectacle complet: té teatre, té musica, té ball... tots els ingredients per a que sigui un èxit", afegeix Del Rio. Per segon any consecutiu, la Coordinadora de Pastorets de Catalunya ha organitzat una presentació conjunta de la temporada. En aquesta ocasió, s'ha fet una representació itinerant a bord del bus turístic de Barcelona en ruta per llocs emblemàtics de la ciutat. La premissa argumental d'aquest 'happening' teatral ha estat la recerca del desaparegut Teatre Coliseu Pompeia, on es va representar per primer cop la versió de Folch i Torres, el 24 de desembre de 1916.  La presentació ha parat a Plaça Catalunya, on les forces del mal s'han apoderat del bus turístic; a la Pedrera, on els àngels han alliberat els pastorets; i ha acabat a Betlem, un espai gastronòmic del carrer Girona on esperaven la Mare de Déu, Sant Josep i el nen Jesús per completar el quadre de personatges dels Pastorets. Aquest és un dels primers actes del centenari de la versió de Folch i Torres, que s'estendrà al llarg del 2016. La Coordinadora de Pastorets de Catalunya vol crear un arxiu documental, publicar un recull històric i fer una exposició commemorativa sobre l'autor i la seva adaptació, que defineix com a "actualització de la tradició". A part d'aquesta efemèride, la comunitat de Pastorets de Catalunya també celebra els aniversaris de diversos grups de teatre participants. Els Pastorets de Calaf compleixen 90 anys, mentre que a Girona fan 35 anys. D'altra banda, els Pastorets del Vendrell faran una funció especial el 30 de gener per commemorar mig segle de representacions i a Molins de Rei commemoren els 120 anys portant a escena la versió de Frederic Soler 'Pitarra' amb l'estrena d'un documental. Argentona acollirà la primera representació de la temporada de 'Els Pastorets' el 12 de novembre a les sis de la tarda i els Pastorets del Vendrell seran els últims del calendari amb la sessió especial del 50è aniversari, el 30 de gener, i una altra funció el 31 de gener.

Summary: Més de 240 representacions de 'Els Pastorets' en la temporada que commemora el centenari de la versió de Folch i Torres


Un home ha mort aquesta matinada després de sortir de la via i caure amb el cotxe en un canal al Prat del Llobregat. L'accident s'ha produït al punt quilomètric 5 de la B-22 al Prat del Llobregat (Baix Llobregat), quan per causes que es desconeixen, el turisme ha sortit de la via i ha caigut al canal. L'avís als Mossos d'Esquadra ha estat a les 03.45 hores. Arran de l'accident, s'han activitat quatre patrulles dels Mossos, cinc dotacions dels Bombers de la Generalitat i dues ambulàncies del Sistema d'Emergències Mèdiques (SEM). L'home era un nord-americà que conduïa amb un cotxe de lloguer. Les autoritats ja han avisat al consolat dels Estats Units.

Summary: ACTUALIZACIÓ:Un conductor mor després de caure en un canal a la B-22 al Prat de Llobregat


El conductor i únic ocupant d'un turisme ha mort aquest dimarts al matí en un xoc frontal amb un camió a la C-65, al seu pas per Girona, segons ha informat el Servei Català de Trànsit. La víctima és un home de nacionalitat francesa. El sinistre s'ha produït al voltant de dos quarts de nou del al quilòmetre 28,5. Com a conseqüència de l'accident, la carretera s'ha hagut de tallar en els dos sentits i, posteriorment, s'han fet desviaments per l'interior de la població fins al voltant de tres quarts d'onze, quan la via ha quedat totalment restablerta. Fins al lloc, s'hi han desplaçat cinc patrulles dels Mossos d'Esquadra, quatre dotacions dels Bombers de la Generalitat i dues ambulàncies i l'helicòpter del SEM. (En aquesta actualització s'han afegit la nacionalitat de la víctima i detalls de l'estat de la via)

Summary: ACTUALIZACIÓ:Mor el conductor d'un turisme en un xoc frontal amb un camió a Girona


El primer tinent d'alcaldia de Barcelona, Gerardo Pisarello, s'ha reunit aquest dijous amb l'exmininistre de Finances grec Yanis Varoufakis en una trobada a l'Ajuntament on han abordat qüestions com l'austeritat, el municipalisme i també la situació política de Catalunya i d'Espanya. Els dos han defensat l'aliança de les ciutats, especialment per lluitar contra l'austeritat, però també han comentat els últims esdeveniments del procés. Varoufakis sempre ha mostrat una posició sobre aquesta qüestió semblant a la que defensen els comuns. A la reunió també ha assistit Jordi Ayala, gerent d'Economia. El mateix Pisarello ha comentat a través de Twitter que "amb amics així, tot és possible". "Un luxe xerrar sobre economia política i sobre la necessària refundació d'Europa amb Jordi Ayala i Yanis Varoufakis", ha afegit.

Summary: Pisarello i Varoufakis parlen d'austeritat, municipalisme i de la situació política de Catalunya


L'Ajuntament de Lleida ha aprovat un nou calendari de pagament dels tributs municipals dins del paquet de mesures que ha endegat per donar suport a famílies i empreses en l'emergència sanitària del coronavirus. Així, els impostos no domiciliats es podran fer efectius fins al 20 de juliol, mentre en el calendari anterior el límit era el 20 de maig. Així mateix, en el Ple de la Paeria celebrat aquest dimarts va donar llum verda a diferents mesures per permetre el fraccionament o ajornament per a les persones que en aquests moments no poden fer front al pagament. Pel que fa als tributs domiciliats, l'Ajuntament de Lleida ha posat al cobrament l'Impost de Vehicles i la taxa de recollida d'escombraries per disposar de liquiditat i fer el pagament de les factures als professionals, les empreses que els presta el servei i garantir els salaris dels empleats. En cas que es vulgui ajornar el pagament dels rebuts domiciliats de l'Impost de Vehicles i de la taxa de recollida d'escombraries, el contribuent pot retornar la domiciliació bancària i fer el pagament dins del nou termini de recaptació en voluntària, fins al 20 de juliol. També té l'opció de sol·licitar un fraccionament dins de l'exercici del 2020. La tinenta d'alcalde Jordina Freixanet ha assenyalat que "l'Ajuntament de Lleida és al costat de la ciutadania" per fer front als efectes econòmics de la crisi del coronavirus. Així mateix, ha encoratjat les persones o entitats que en aquests moments tenen una situació financera compromesa a informar-se'n a través de l'Oficina de Gestió i Atenció Tributària (OGAT) i a acollir-se al paquet de mesures de fraccionament o d'ajornament de tributs que ha impulsat la Paeria.

Summary: La Paeria aprova un nou calendari de pagament dels tributs per fer front als efectes econòmics del coronavirus


El tinent de la Guàrdia Civil que comandava la comitiva judicial el 20-S a la Conselleria d'Economia ha assegurat que la intendent dels Mossos Teresa Laplana va dir que no faria res per allunyar  els concentrats davant l'edifici perquè no veia cap problema d'ordre públic. Això li va sorprendre, i va demanar, per segon cop, als seus superiors que reiteressin la petició de suport a les unitats d'ordre públic de la policia catalana. Aquest comandament també ha criticat que ni Laplana, ni els caps de mediació i ordre públic dels Mossos no proposessin cap via per entrar i sortir de l'edifici i tampoc recriminaven a Jordi Sànchez les seves propostes.

Summary: El cap de la Guàrdia Civil a Economia el 20-S diu que Laplana no va fer res per allunyar els concentrats


El nombre de grups escolars confinats per un positiu de covid-19 és de 1.165, 65 menys que els declarats aquest dimarts, segons dades del Departament d'Educació. En total, als centres educatius s'han detectat 4.287 positius des de l'inici de curs, 295 més que en el darrer balanç. D'aquests, 3.815 entre alumnat, 434 entre docents i personal d'administració i serveis i 38 entre personal extern. Pel que fa als confinats, n'hi ha un total de 28.039, 26.353 alumnes, 1.433 docents i personal d'administració i 253 personal extern. Les persones en quarantena han baixat en 1.562. D'altra banda, continua tancat completament un centre a Catalunya, una llar d'infants a l'Hospitalet de Llobregat.

Summary: Baixen a 1.165 els grups escolars tancats (65 menys) i a 28.039 les persones en quarantena (1.562 menys)


La Casa de Cultura de Girona ha convocat les companyies per a la Campanya de Teatre Amateur de cara al 2021. Es tracta d'un programa que fomenta la contractació de companyies amateur per tal de donar visibilitat al teatre no-professional. Com a excepció, les companyies podran presentar les obres seleccionades per aquest 2020 en la convocatòria del 2021, ja que moltes d'elles no han pogut fer les funcions previstes a causa del coronavirus. Des de la Casa de Cultura, han alertat que malgrat que puguin presentar la mateixa obra, no els donarà cap benefici i tindran les mateixes oportunitats que la resta de projectes que es presentin. A més, de cara al 2021 s'ha acordat que les entitats o institucions que programin funcions de les companyies amateurs seleccionades hauran de complementar l'aportació que fa la Casa de Cultura. Des d'aquest equipament de la Diputació de Girona es mantindrà la retribució de 500 euros per cada funció que representi la companyia en els municipis que els contractin. La Campanya de Teatre Amateur consisteix en crear un catàleg amb un màxim de quinze obres i posteriorment els municipis de la demarcació poden contractar-los per fer una funció. L'objectiu és que els equipaments de diferents pobles trobin funcions amateurs per programar, mentre que es doni visibilitat i viabilitat econòmica a les companyies locals. Els membres del jurat avaluaran les obres de forma global tenint en compte els diversos aspectes de la representació: interpretació, escenografia, vestuari, dramatúrgia, il·luminació, etc.  Les obres es puntuaran en una escala de zero a quinze punts. Les inscripcions es faran entre l'1 i el 27 de setembre per tal que es puguin començar a programar a partir del gener del 2021.

Summary: La Campanya de Teatre Amateur de Girona permetrà que les companyies repeteixin les obres d'aquest 2020


La noia acusada de tirar per la finestra d'un celobert el seu nadó acabat de néixer el juny del 2018 a Barcelona va dir en diverses ocasions que volia avortar. Els Mossos d'Esquadra van trobar en el seu telèfon mòbil diverses converses amb nois joves on els deia que li molestava estar embarassada perquè  no es podia posar la roba que volia i alguns nois la rebutjaven, i que pretenia avortar, arribant a assegurar que ja tenia cita amb una clínica, que l'havia  acompanyat el seu  pare i que ja ho havia fet. L'acusada, durant la seva declaració en el judici amb jurat que es fa a l'Audiència, va dir que no  recordava estar embarassada, i els seus pares van assegurar que no ho van notar. Els tècnics van constatar que els continguts del mòbil havien estat parcialment esborrat el mateix dia o l'endemà que la noia confessés.

Summary: La noia que va tirar el seu nadó a un celobert va dir que volia avortar


El diputat de la CUP Vidal Aragonès ha defensat a les portes del Tribunal Suprem (TS) que el judici de l'1-O no s'ha de guanyar jurídicament sinó políticament. En declaracions als mitjans de comunicació, el diputat cupaire ha defensat que la manera de fer efectiva la victòria és avançar en el dret a l'autodeterminació. "Necessitem tot el poble autoorganitzat i mobilitzat", ha afegit fent referència a les diferents protestes i manifestacions convocades per avui i per als pròxims dies de rebuig al judici. Així mateix, ha traslladat la solidaritat als líders independentistes que han d'afrontar una "formalitat de judici" que, segons Aragonès,  no té res de judici des d'un punt de vista jurídic.

Summary: La CUP defensa que s'ha d'avançar cap al dret a l'autodeterminació per guanyar "políticament" el judici


Divuit lleidatans estan citats a declarar entre aquest dimarts i dimecres a la comandància de la Guàrdia Civil de Lleida com a investigades arran del tall de l'AP-7 a l'Alt Empordà convocats pel Tsunami Democràtic l'11 i 12 de novembre passat. En concret, el cos armat els acusa de desordres públics, danys i del delicte contra la seguretat en el trànsit per, suposadament, haver pres part al bloqueig de l'autopista. Aquest dimarts compareixeran tretze persones, mentre dimecres ho faran les altres cinc, tot i que les persones citades podrien acabar sent més. Les primers investigats que han comparegut s'han collit al dret a no declarar, de la mateixa manera que faran la resta. Des d'Advocacia per la Democràcia critiquen que la defensa no ha tingut accés als atestats perquè el jutjat d'instrucció 4 de Figueres que porta la investigació n'ha decretat el secret de sumari. Les divuit persones investigades, de diferents localitats de Ponent, estan acusades per la Guàrdia Civil de desordres públics, danys i del delicte contra la seguretat en el trànsit per la seva participació en el tall de l'AP-7 a l'Alt Empordà convocat pel Tsunami Democràtic. Les primeres en comparèixer s'han negat a declarar davant el cos armat, de la mateixa manera que faran la resta de persones citades entre aquests dimarts i dimecres a la comandància de la Guàrdia Civil de Lleida, segons ha explicat la lletrada Esther Sancho, d'Advocacia per la Democràcia. Sancho ha criticat que la defensa no ha pogut tenir accés a l'expedient pel fet que la causa penal que instrueix el jutjat d'instrucció 4 de Figueres està declarada secreta, motiu pel qual des d'Advocacia per la Democràcia s'ha recomanat els investigats a no declarar, a l'espera de veure com avança la investigació judicial. "No podem accedir al seu contingut i només sabem que és pel tall de la Jonquera i poca cosa més", ha indicat l'advocada. Així mateix, ha explicat que els indicis que han portat a citar aquestes divuit persones serien les identificacions que la Guàrdia Civil va efectuar durant el tall de l'11 i 12 de novembre però "queda molt camí per esclarir si aquests indicis existeixen o no", ha remarcat Sancho. La Guàrdia Civil ha advertit els investigats que, en paral·lel a la investigació penal, també s'han incoat expedients per la via administrativa per infraccions de la llei de seguretat ciutadana, coneguda com a llei mordassa. La tramitació d'aquests expedients sancionadors quedarà paralitzada fins que acabi la via penal. Després de comparèixer i acollir-se al dret de no declarar, un dels lleidatans investigats, Carlos de Diego, ha defensat que el que estava fent a la Jonquera era "llibertat d'expressió política" en defensa de "l'autodeterminació, l'amnistia i perquè Catalunya pugui decidir lliurement el seu futur com a poble". De Diego ha explicat que els van identificar, tant la Guàrdia Civil com els Mossos d'Esquadra, després d'aturar i registrar el vehicle en què anaven. L'investigat ha dit no mostrar-se sorprès per la citació de la Guàrdia Civil, un cos al qual ha acusat "d'haver creat tot el muntatge policial de terrorisme als membres dels CDR" i "d'haver colpejat ciutadans l'1-O".    Durant les seves compareixences, els investigats han estat acompanyats per una trentena de persones que s'han concentrat davant de la comandància de la Guàrdia Civil de Lleida per donar-los suport. Entre aquestes, el coordinador de l'ANC a Lleida, Jordi Alsina, qui ha expressat que la investigació pel tall de l'AP-7 "no deixa de ser una nova persecució de la dissidència política".

Summary: Lleidatans investigats pel tall de l'AP-7 del Tsunami Democràtic a l'Alt Empordà no declaren a la Guàrdia Civil


L'ambient assolellat acompanyat d'una temperatura agradable ha afavorit que aquest diumenge molts aficionats a l'esquí hagin decidit desplaçar-se fins a les diferents pistes del Pirineu. La nevada caiguda a principis d'aquest mes de febrer ha contribuït a que recintes com el de la Masella, als termes municipals d'Alp i Das (Cerdanya), s'hagin acumulat uns gruixos de neu superiors als 2,4 metres en les zones mitjanes i altes de l'estació. Des del complex fan una valoració positiva respecte l'afluència de visitants, que aquest matí s'ha traduït en la venda d'uns 9.000 forfets i que ha estat multitudinària durant els caps de setmana d'aquest mes. Al mateix temps, segons la directora comercial i de màrqueting de la Masella, Maite Martí, la neu ha atret en les darreres setmanes a més de 3.000 esquiadors entre setmana. L'esplèndida jornada per a l'esquí d'aquest diumenge, acompanyada de la bona qualitat de la neu caiguda aquest mes de febrer, ha fet gaudir a les persones que han passat el cap de setmana a l'entorn de les diferents pistes que hi ha a les comarques del Pirineu, on tant divendres com dissabte el cel estava més aviat tapat i ha caigut alguna precipitació en forma de pluja. Al complex de Masella, totes les instal·lacions estaven obertes i s'han pogut mantenir gràcies a les baixes temperatures dels darrers dies. "Anem incrementant gruixos i la qualitat de la neu es boníssima", ha destacat la seva directora comercial i de màrqueting, que considera que enguany podrien allargar la temporada fins ben entrat el mes d'abril o, fins i tot, a principis de maig. Les cues per pujar als remuntadors han estat visibles tot el matí en aquest complex de la Cerdanya, on esquiadors com en Guillem Mitjà han destacat la bona qualitat de la neu que hi ha malgrat la pluja de divendres. Persones com la Judit Saura, que ha vingut amb alguns companys de classe, aquest diumenge era el primer cop que venien a esquiar i han pogut gaudir de l'esport blanc en bones condicions.  També han manifestat la voluntat de poder "aprofitar la neu" visitants com l'Alfons Rojo i fins i tot, l'Ana Zuera ha explicat que el dia era "ideal per venir amb els nens i que aprenguin a esquiar".

Summary: El sol i les bones temperatures animen l'afluència d'esquiadors a les pistes del Pirineu


El director del Servei Català de Trànsit (SCT), Juli Gendrau, ha admès la seva "preocupació relativa" pel repunt d'accidents amb víctimes mortals que s'han produït en les darreres setmanes, l'últim dels quals va tenir lloc dilluns quan un motorista va perdre la vida a la carretera C-224 a l'alçada de Capellades (Anoia). Gendrau afirma que caldrà analitzar les casuístiques que han intervingut en aquests episodis i s'ha mostrat partidari de seguir treballant en la prevenció i la formació en educació viària "per lluitar contra aquesta xacra". En aquesta línia ha reiterat que la màxima prioritat del Govern és reduir la sinistralitat a les carreteres. Així mateix ha avançat que la propera campanya que engegarà el SCT està orientada a reduir els accidents de moto. Gendrau ha fet aquestes declaracions en el marc de la VII Jornada del programa Game Over que impulsa l'Institut Guttmann de Badalona. L'objectiu d'aquesta iniciativa és sensibilitzar els joves perquè desenvolupin actituds responsables i prudents quan es trobin al volant.

Summary: El director del Servei Català de Trànsit admet "preocupació" pel repunt d'accidents amb víctimes mortals


L’equip de govern de la Universitat Autònoma de Barcelona ha rebutjat els enfrontaments viscuts aquest dijous al campus amb motiu d’un acte organitzat per l’entitat unionista S’ha Acabat, i ha  lamentat la “instrumentalització ideològica” de la institució. “Invisibilitza l’activitat acadèmica i investigadora de duu diàriament a terme la Universitat”, lamenta el rectorat en un comunicat. En aquest sentit, condemna els moments de tensió viscuts entre unionistes i antifeixistes, i rebutja “l’intent d’impedir la realització de l’acte” on han participat líders del Partit Popular.  “El campus universitari ha de ser un exemple en l’exercici de la llibertat d’expressió i on totes les idees i reivindicacions han de tenir cabuda, sempre que es facin amb respecte envers tots els membres de la comunitat i els béns públics”, afegeix el govern universitari.

Summary: L’equip de govern de la UAB lamenta la “instrumentalització ideològica” del campus després dels incidents d’aquest dijous


L'Ajuntament de Sabadell posarà en marxa quatre nous pisos per acollir temporalment a famílies amb menors que han perdut l’habitatge, per evitar derivacions a hotels o pensions. D'aquesta forma la ciutat, que actualment disposa d'una vivenda amb aquest objectiu, podrà oferir un espai d’allotjament i estada en condicions adequades a persones que no tenen cap altra alternativa a curt termini. Les famílies usuàries viuen temporalment a l’habitatge, a l’espera d’accedir a una vivenda d’emergència social. L’Ajuntament de Sabadell va posar en marxa el primer “pis de transició”, al març de 2016, amb l’objectiu de facilitar un habitatge temporal a famílies amb menors a càrrec que han perdut la llar. En el primer any de funcionament el pis ha acollit tres famílies alternadament. "Amb aquesta prova pilot fem un primer pas –però significatiu, ja que ens cal com a ciutat tenir més recursos com aquest– de millora qualitativa de la resposta a situacions d’exclusió residencial. Oferim, així, a les famílies un espai digne, més normalitzat i menys traumàtic per al desenvolupament dels infants i adolescents d’aquests nuclis familiars", ha explicat el regidor d'Acció Social, Gabriel Fernàndez.  Les famílies usuàries accedeixen al pis de transició a proposta dels Serveis Socials Bàsics, amb un pla de treball pactat amb el beneficiari, que estableix els compromisos que adquireixen la famílies durant la seva estada al pis i, també, preveu la sortida. A més de la millora de les condicions de vida per a les famílies, la posada en marxa del pis de transició ha comportat també un estalvi de recursos municipals. Comparant el que s’hagués destinat si les famílies s’haguessin allotjat en pensions amb el cost de l’habitatge de transició, l’estalvi en un any per a l’Ajuntament ha estat de prop de 30.000 euros.

Summary: Sabadell posarà en marxa quatre nous pisos per acollir a famílies amb menors que han perdut casa seva


La diputada de Podem Irene Montero, cap de gabinet de Pablo Iglesias, substituirà Íñigo Errejón com a portaveu parlamentari de la formació violeta al Congrés de Diputats. Aquest és un dels canvis confirmats pel partit en el Consell Ciutadà de la formació, que se celebra aquest dissabte, on s'ha de tancar la nova distribució de poder en l'executiva després de l'assemblea de Vistalegre II, en què les tesis del fins ara número dos del partit van sortir derrotades. Errejón es perfila com a candidat de Podem a les properes eleccions autonòmiques a la comunitat de Madrid, el 2019. El Consell Ciutadà de Podem ha elegit per unanimitat els membres de la seva direcció –Consell de coordinació- on Errejón mantindrà una secretaria, la d'Anàlisi Estratègic i Canvi Polític. Aquest consell de coordinació també comptarà, al costat de Pablo Iglesias –secretari general- amb Rafa Mayoral com a secretari de relacions amb la Societat Civil i moviment popular; Pablo Bustinduy, com a secretari internacional i Pablo Echenique com a secretari d'organització, que compartirà la funció de portaveu amb Noelia Vera, nova secretària de participació.  La nova direcció s'ha remodelat de manera que desapareix la secretaria política que ocupava Errejón i se n'han creat algunes de noves, com la de relacions europees, que ocuparà Miguel Urbán, la d'acció al Congrés –Irene Montero- i la de plurinacionalitat i Diversitat Territorial, que assumeix la canària Maria Pita. Sobre el futur d'Errejón com a candidat a les eleccions autonòmiques de Madrid el 2019, haurà de superar unes primàries abans de convertir-se en candidat. El secretari general, Pablo Iglesias, ha defensat el perfil d'Errejón per a l'encàrrec i ha defensat que per treure el PP de la Presidència de la Comunitat de Madrid Podem necessita "un candidat guanyador".

Summary: Irene Montero substituirà Íñigo Errejón com a portaveu de Podem al Congrés


La reunió que han mantingut aquest dimecres els sindicats USO, CCOO i UGT i la patronal del personal de terra dels aeroports Aseata ha acabat sense acord, segons ha indicat la primera formació sindical. L'objectiu era trobar un acord que permetés desbloquejar el conflicte del sector. Un conflicte que ha portat a convocar una vaga a tots els aeroports de l'Estat el pròxim 31 de juliol a la qual estan cridats a participar els 60.000 treballadors del sector. Després d'una reunió que ha durat més de 9 hores, les dues parts s'han tornat a citar el divendres per seguir amb les negociacions. Des del sindicat USO confien poder assolir un acord. En la trobada d'avui els sindicats han negociat incorporar al conveni del sector un seguit de plusos per millorar les condicions econòmiques de la plantilla. Entre d'altres, els representants del treballadors reclamen plusos com el de fix a temps parcial, el de torns, el de distribució irregular de la jornada o el de transport. El sindicat afirma que s'ha avançat en la negociació de la garantia dels drets econòmics dels treballadors afectats per la subrogació.

Summary: Acaba sense acord la reunió de sindicats i la patronal Aseata per la vaga del personal de terra als aeroports de l'Estat


La diputada de la CUP, Eulàlia Reguant veu amb bons ulls la línia de 90.000 euros per incrementar els tipus impositiu de l’IRPF que està estudiant el Departament de la Vicepresidència i de l’Economia i Hisenda. Reguant defensa aquesta possibilitat perquè uns ingressos de 90.000 euros els cobra molt poca gent i és una xifra que ‘’està molt lluny’’ del salari mitjà dels catalans que està a l’entorn del 22.000 euros l’any. En declaracions a ‘El Món a RAC1’, la diputada de la CUP ha defensat la necessitat de modificar tot el model fiscal de Catalunya, no només l’IRPF, per fer que la contribució impositiva dels catalans respongui a un model progressiu on els que més guanyen paguin més.  En relació amb el model fiscal, Reguant ha recordat que el grup parlamentari de la CUP defensa no només debatre sobre el tipus impositiu de l’IRPF sinó que quan es parla de fiscalitat també s’ha de parlar d’altres impostos com el de successions i el de Patrimoni, per generar nous ingressos.  En relació amb altres ingressos, la diputada de la CU també ha defensat la necessitat que els pressupostos que ha de presentar el Departament d’Oriol Junqueras a finals d’aquest mes de maig han de recuperar els impostos suspesos pel Tribunal Constitucional com l’impost de dipòsits bancaris, la taxa de generació d’electricitat de les centrals nuclears i el dels pisos buits.  Es tracta d’impostos que tot i suspesos pel Tribunal Constitucional estan aprovats per Parlament de Catalunya i per tant es justificable incorporar-los al pressupost.  La línia de 90.000 euros en l’IRPF per incrementar els tipus ‘’em sembla justa’’ i es veu amb bons ulls per part de la CUP perquè s’està parlant d’unes rendes que són molt altes en relació amb el salari mitjà dels catalans que se situa en l‘entorn dels 22.000 euros, ha reblat.

Summary: La CUP veu amb bons ulls l’increment de l’IRPF a partir de 90.000 euros


Mig centenar d'estudiants s'han manifesta aquest migdia a Lleida, coincidint amb la vaga a secundària convocada aquest dijous i divendres pel Sindicat d'Estudiants dels Països Catalans (SEPC) en rebuig a la sentencia contra els polítics i líders independentistes. Els estudiants s'han concentrat davant del Rectorat de la Universitat de Lleida (UdL) i han desplegat una pancarta amb el lema 'Continuem trencant la normalitat'. A continuació, han iniciat una marxa fins a la seu dels serveis territorials d'Educació a la capital del Segrià, on han llegit un manifest. En el text, han exigit la llibertat per als detinguts i empresonats en les mobilitzacions dels darrers dies, han rebutjat la "repressió" policial i han reclamat la dimissió del conseller Miquel Buch. També han defensat una educació "pública i de qualitat".

Summary: Una cinquantena d'estudiants protesten a Lleida per demanar la llibertat dels detinguts i la dimissió de Buch


L'Audiència Nacional ha confirmat la seva competència per jutjar l'excap dels Mossos d'Esquadra, Josep Lluís Trapero. La defensa de Trapero va demanar a la Fiscalia aclarir si s'acusava Trapero de rebel·lió o sedició perquè considerava que, tenint en compte la sentència del Suprem als líders independentistes, l'acusació de sedició implicava traslladar el cas a l'Audiència de Barcelona. Segons han avançat alguns mitjans de comunicació i ha confirmat l'ACN, la secció primera de la sala penal ha rebutjat, però, aquesta possibilitat i manté  la causa contra Trapero i la intendent Teresa Laplana a l'Audiència Nacional, en un judici previst pel 20 de gener. La fiscalia ja havia respost la setmana passada que no era el moment per pronunciar-se sobre el delicte pel qual s'acusa Trapero i que aquest es donarà a conèixer en l'inici del judici.

Summary: L'Audiència Nacional confirma la seva competència per jutjar Trapero


L'ampliació de la superfície comercial del centre comercial Diagonal Mar ha quedat aprovada per silenci administratiu tot i que aquest punt de l'ordre del dia ha quedat rebutjat pel ple de l'Ajuntament de Barcelona. Han votat en contra Barcelona en Comú, PSC i la CUP, mentre que la resta de grups s'hi han abstingut. El govern municipal va demanar un informe jurídic per veure si podia evitar l'aprovació d'aquest expedient tot i que compleix tots els requisits. En lloc de votar l'aprovació, volia que se sotmetés a votació la denegació. Els serveis tècnics van emetre dues respostes, una més genèrica i una segona que expressament avisava que la denegació no és possible jurídicament. Els grups de l'oposició han recriminat el "postureig" de l'executiu d'Ada Colau en aquesta qüestió.  El centre comercial Diagonal Mar vol convertir una part del seu cinema en botigues i per això va demanar els corresponents permisos a Generalitat i Ajuntament. El Govern li va concedir i el consistori ho ha aprovat definitivament aquest divendres tot i que no hi està d'acord. Aquesta qüestió ha de passar pel consistori perquè el centre demana poder ubicar fins a dos establiments amb una superfície superior a 1.300 metres quadrats, i això requereix un pla especial.  En la passada comissió d'Ecologia, Urbanisme i Mobilitat la tinenta d'alcaldia Janet Sanz ja va posar de manifest que la petició de Diagonal Mar complia tots els requisits legals per ser tramitada, però alhora insistia en el seu rebuig perquè no s'adequava al model de ciutat de Barcelona en Comú. És per això que va demanar un informe jurídic per saber si era possible que els grups poguessin rebutjar aquesta iniciativa tot i que jurídicament estigués ben formulada. En concret, es demanava si era possible que l'ordre del dia del ple no inclogués l'aprovació d'aquest expedient, sinó la seva denegació. La diferència radica en el fet que si es vota una aprovació definitiva, aquesta tira endavant per silenci administratiu encara que els vots contraris s'hi imposin.  L'informe que van elaborar els serveis tècnics deia que el consistori pot denegar l'aprovació d'un planejament quan no s'ajusta al model urbanístic que proposa l'Ajuntament, però remarca que cal motivar-ho degudament. Ara bé, un segon informe va advertir dijous que no era possible denegar aquest expedient i això ha provocat que tot i que el ple ha rebutjat l'aprovació de l'ampliació, aquesta ha tirat endavant per silenci administratiu. Janet Sanz ha insistit que el govern municipal aposta pel comerç de barri i que aquesta ampliació no respon al seu model de ciutat, però ha justificat que l'acord de denegació "no és possible jurídicament" i només poden valorar "políticament" l'expedient d'aprovació. Des del Grup Demòcrata, Raimon Blasi s'ha queixat de l'actitud del govern en aquest afer. "Prometien que no tiraria endavant, demanen informes, però són 'parole, parole i parole', màrqueting i fum", s'ha queixat Blasi, que ha constatat que el segon informe tècnic és una "reprovació a l'actuació" de l'executiu, "i tot per pur 'postureig'".  També s'ha mostrat crític el regidor de C's Koldo Blanco, que ha preguntat al govern per què no canvia el planejament urbanístic si aquest centre està en contra del seu model de ciutat. Al seu parer, s'ha obrat "de mala fe", pensant que es trobaria alguna excusa per evitar aquesta ampliació. En aquest sentit, s'ha mostrat "indignat i preocupat pels efectes que pot tenir aquesta forma d'actuar propera a la prevaricació i que constitueix una vulneració de drets".  El portaveu d'ERC, Jordi Coronas, ha criticat també l'actuació municipal i ha recordat al govern que aquesta qüestió és "la primera lliçó del Barri Sèsam de l'urbanisme". "Esperem que el govern hagi après la lliçó", ha dit. El popular Alberto Fernández Díaz ha remarcat que si hi ha grans superfícies a Barcelona és perquè ICV va avalar-les en el passat, i ha recordat que el PP mai les ha votat a favor. "Aquest dictamen s'aprovarà sí o sí, o s'aprovarà expressament amb el vot a favor o si es rebutja s'aprovarà per silenci administratiu. Aquesta és la lliçó de la seva gran mentida que han de prendre nota", ha conclòs. En canvi, la CUP ha anunciat el seu vot contrari però s'ha queixat que el govern no hagi optat per introduir la denegació com a punt de l'ordre del dia, perquè "per aprovar sí o sí no cal la democràcia". La regidora María José Lecha ha constat que l'executiu "ha preferit agenollar-se".

Summary: L'ampliació de la superfície comercial de Diagonal Mar s'aprova per silenci administratiu tot i el rebuig polític del ple


La ciutat de Barcelona ha mostrat el seu suport i escalf als familiars de les setze víctimes dels atemptats del 17 d'agost a Barcelona i Cambrils. I ho ha fet setmanes abans del primer aniversari dels fets tràgics i a través de l'aprovació d'una declaració institucional llegida pel regidor del PDeCAT Jaume Ciurana. El text, que no han signat Cs i PP, recorda els més de 150 ferits i assumeix que els fets van "destrossar" desenes de famílies amb la intenció de terroritzar tota la població. A més, la declaració reconeix la resposta "exemplar" dels ciutadans en general i dels cossos de seguretat i emergències en particular. "Tothom va estar a l'altura de les circumstàncies", recull el document.

Summary: La ciutat de Barcelona mostra el seu suport i escalf als familiars de les víctimes de l'atemptat del 17 d'agost


Els Mossos d'Esquadra investiguen la mort d'un home a casa seva a Palafrugell (Baix Empordà). L'avís l'ha donat la Policia Local del municipi pels volts de dos quarts de vuit del matí i efectius del cos de la policia catalana s'han desplaçat fins al carrer Caritat per inspeccionar el domicili. La víctima hauria aparegut ensangonada i ara els Mossos treballen per esbrinar la causa de la mort.  Els Mossos investiguen des de primera hora d'aquest divendres la mort  d'un home a casa seva a Palafrugell. La víctima hauria aparegut ensangonada a la casa que on vivia al número 84 del carrer Caritat. La policia ha rebut l'avís pels volts de quarts del vuit del matí i s'hi ha desplaçat diversos efectius per investigar les causes de la mort.  Segons han explicat diversos veïns a l'ACN, cap a quarts de quart de la matinada s'hauria iniciat una discussió en el decurs de la qual el germà petit hauria apunyalat al gran. Les mateixes fonts apunten que les disputes entre els dos homes, que tindrien entre 50 i 55 anys, eren habituals i que feia entre sis i set mesos que vivien al domicili on un d'ells ha aparegut mort.  Des de primera hora del matí, el carrer on s'han produït els fets està tallat i hi ha diversos efectius dels Mossos, que s'han fet càrrec de la investigació. A la plaça, s'hi ha aplegat diversos curiosos.


El Museu Nacional d'Art de Catalunya ha inaugurat una nova exposició sobre la figura del pintor Ramon Pichot, seguint el propòsit de revalorar l'obra desconeguda d'artistes catalans. La mostra es trasllada a finals del segle XIX i a principis del segle XX, i es mou entre els tres espais que van veure sorgir els quadres de l'autor: Barcelona, Cadaqués i París. Sota el títol 'Dels Quatre Gats a la Maison Rose', l'exposició ressegueix el camí vital del pintor, que es va iniciar exposant en aquest punt de trobada del modernisme barceloní. La comissària de l'exposició, Isabel Fabregat, ha remarcat la importància de Pichot com a "pont entre generacions", des de Santiago Rusiñol fins a Salvador Dalí passant per Picasso. "Va ocupar un espai clau de la modernitat, i per això era necessari donar-lo a conèixer", ha subratllat Fabregat. La mostra, organitzada pel MNAC juntament amb l'Obra Social La Caixa, es podrà visitar a partir d'aquest divendres i fins al 21 de gener. Després es traslladarà a Lleida i a Girona, on es podran veure noves obres de l'artista. A través de l'exposició, el visitant pot descobrir la pintura de Pichot, però també la seva relació personal i professional amb altres artistes de l'època. La seva vocació es va cultivar en un ambient familiar lligat al món de l'art, i va veure la llum als cercles modernistes de la Barcelona de finals del segle XIX. En aquest entorn va tenir contacte amb les generacions de Casas o Rusiñol, a qui va il·lustrar el llibre 'Fulls de la vida'. La meitat d'aquests dibuixos es poden veure exposats, i la resta es conserven al Cau Ferrat de Sitges. Alhora, Pichot també es va integrar a l'anomenada Colla del Safrà amb perfils més emergents. En la temàtica dels seus quadres hi ha un interès especial pels ambients populars i festius i pels retrats, a més de pels paisatges i les imatges de Cadaqués, que són el teló de fons de la seva trajectòria. "El color i el dibuix de personatges és el que més el defineix", ha destacat Isabel Fabregat. La comissària, que ha dedicat la seva tesi doctoral a estudiar l'artista, ha hagut de fer una recerca intensa per recuperar les seves obres, ja que la majoria es trobaven en mans de particulars. En total, la mostra recull unes 50 pintures, dibuixos i gravats, tot i que Fabregat ha identificat unes 300 peces, moltes sense localitzar. Picasso i París Un episodi determinant de la vida de Pichot va ser la seva etapa a París. A diferència d'altres artistes, no només va fer estades a la ciutat, sinó que s'hi va instal·lar el 1902 i s'hi va quedar fins a la mort. A la capital francesa va freqüentar els ambients bohemis de Montmartre, on va coincidir amb Pablo Picasso. També va conèixer i es va casar amb Germaine Gargallo, que havia estat amant de diversos artistes de l'època, com el mateix Picasso. Un altre pintor de l'època, Carles Casagemas, també es va obsessionar amb Germaine i es va acabar suïcidant. En aquesta època Pichot es va interessar en pintar la vida nocturna parisenca, entre cabarets i bordells. Tot i aquest canvi d'aires, va seguir fent escapades al seu racó de Cadaqués, un fet que es pot veure a l'exposició en un recull de fotografies familiars. A la localitat empordanesa va mantenir una bona amistat amb Salvador Dalí, que es va inspirar en l'estil de Pichot en les seves primeres obres. Com indica el títol de la mostra, Pichot va passar els seus últims dies a la Maison Rose de París, on va morir el 1925. Aquell any Picasso el va recordar al quadre 'Les tres ballarines', que simbolitzen Pichot, Germaine i Casagemas. Segons Picasso, l'autèntic nom de l'obra hauria d'haver estat 'La mort de Pichot'.

Summary: El MNAC recupera en una exposició la pintura de Ramon Pichot


L'Ajuntament de Castell-Platja d'Aro (Baix Empordà) reclamarà a l'Agència Catalana de l'Aigua (ACA) l'ampliació dels dos ponts que creuen el Ridaura per prevenir noves inundacions al municipi en cas de fortes pluges. L'alcalde, Maurici Jiménez, recorda que és una obra molt reclamada des de fa anys que comportaria també l'eliminació dels pilars centrals per evitar que tornin a fer d'"embut" en cas de noves crescudes del riu. És una de les conclusions que s'han extret durant la reunió d'emergència que s'ha celebrat avui per valorar l'episodi de fortes pluges de dissabte passat. En relació a la víctima mortal per ofegament en uns baixos, l'alcalde ha assegurat que ni Serveis Socials ni el consistori tenien coneixement de la seva situació precària perquè feia només quatre dies que vivia al soterrani i no havia acudit a cap servei municipal per demanar ajuda.  Un dels ponts que creua el Ridaura i que l'Ajuntament de Castell-Platja d'Aro (Baix Empordà) reclama que s'ampliïn és el que està a l'alçada de l'avinguda Tramuntana i un segon que hi ha en direcció a S'agaró.  Segons l'alcalde, Maurici Jiménez, és una obra reivindicada des de les inundacions que hi va haver el 2005. En la reunió d'aquest dimecres s'ha decidit que els tècnics municipals recuperin els projectes alhora que es demanarà una reunió amb l'ACA per abordar aquest tema. Des de l'Ajuntament no descarten cofinançar l'obra perquè entenen que és "necessària" per a la seguretat ciutadana.  Del que es tracta, segons ha detallat l'alcalde, és d'ampliar els dos ponts per ajustar-los a la llera i eliminar el pilar central que hi ha actualment per evitar que faci  un "embut" en cas que creixi el cabal del riu. Millores en embornals i canalitzacions Pel que fa a la valoració de l'actuació d'emergència per les fortes pluges de dissabte passat, l'alcalde creu que la resposta de tots els cossos i equips va ser "excel·lent" i la prova és que en poc més d'una hora i mitja s'havia pogut bombejar correctament l'aigua dels carrers i només hi quedava la brutícia. Tot i això, s'ha acordat revisar els protocols d'emergència per incorporar-hi millores, com ara senyalitzar millor els embornals o reduir de forma preventiva la circulació en zones inundables quan hi hagi previsió de fortes pluges. Al marge d'això, també hi ha previst en els pròxims dies substituir els embornals de l'avinguda de la platja de S'Agaró perquè drenin millor l'aigua. En paral·lel, s'executarà una obra prevista en el pla de millores dels pròxims tres anys que consistirà en obrir el doctor Fleming per ampliar el diàmetre de les canalitzacions que han quedat obsoletes perquè són dels anys 60 i 70. El pressupost global de les actuacions previstes en aquest pla, on s'inclouen millores a diferents punts de la localitat, és de prop de 4 milions d'euros.  Finalment i en relació a la víctima mortal per ofegament en un soterrani dissabte passat, l'alcalde ha assegurat que ni Serveis Socials ni el consistori tenien coneixement de la seva situació precària perquè feia només quatre dies que vivia en aquell espai i no havia acudit encara a cap servei municipal per demanar ajuda. El jove, de 32 anys i d'origen hondureny, va morir ofegat  quan una tromba d'aigua va inundar els baixos on el deixaven dormir. L'associació Hondurenys Solidaris a Barcelona ha fet una crida a través de xarxes socials demanant ajuda per poder pagar l'enterrament de la víctima de l'aiguat a Platja d'Aro (Baix Empordà). El jove havia arribat a Catalunya "per tirar endavant la seva família". Enviava diners als seus pares, que viuen en un poble remot, i també tenia una filla de 5 anys. L'associació, que ja ha parlat amb els familiars de la víctima, l'Ajuntament de Platja d'Aro i el consolat d'Hondures, ha posat a disposició un compte bancari per rebre aportacions que permetin cobrir els costos del sepeli (perquè el consolat assumeix les de la repatriació).

Summary: Platja d'Aro reclama a l'ACA l'ampliació de dos ponts del Ridaura per evitar noves inundacions davant fortes pluges


L'exvicepresident del govern espanyol i exnúmero dos del PSOE Alfonso Guerra ha carregat contra el nacionalisme i l'independentisme català en un article a la revista 'Tiempo'. Des de la seva columna, Guerra assegura que el Govern català està preparant un "cop d'estat" i afirma que "l'únic franquisme que queda a Espanya el representen els dirigents nacionalistes". A més, vincula el referèndum amb una estratègia per tapar la corrupció. L'escrit critica al president espanyol, Mariano Rajoy, perquè encara no ha aplicat l'article 155 de la Constitució per frenar "els excessos dels secessionistes" a Catalunya. Segons l'exvicepresident del govern espanyol, "cada dia es fa més difícil entendre la seva paràlisi davant la rebel·lia del nacionalisme català contra les lleis". Alfonso Guerra ha afirmat que l'estratègia del Govern, que passa per evitar fins al setembre les ordres per escrit, és pròpia del "desvergonyiment dels delinqüents". En el seu text, titulat "El moment d'actuar", Guerra sosté que ja s'estan donant les condicions per aplicar l'article 155 de la Constitució: que una comunitat no compleixi les obligacions que li imposen la Constitució i les lleis -ja que la Generalitat ha desobeït sentències del Tribunal Constitucional i del Tribunal Superior de Justícia de Catalunya- o que atempti greument contra els interessos d'Espanya. Segons Guerra, "resulta patètic contemplar a aquest grup de polítics enredats a la teranyina de la corrupció, buscant desesperadament alliberar-se de la Justícia espanyola per un procediment insòlit, desconnectant Catalunya d'Espanya per deslliurar-se de la presó".

Summary: Guerra demana aplicar l'article 155 per frenar "els excessos dels secessionistes" a Catalunya


Presó provisional sota fiança de 600.000 euros per a l'exalcalde de l'Ametlla de Mar (Baix Ebre), Andreu Martí. El jutge del Vendrell ha decretat el seu ingrés a presó -eludible abonant aquesta quantitat econòmica. Ha estat el primer en ser cridat a declarar aquest dijous al migdia, del total de set detinguts en el marc d l'operació 'Tèrmyca', involucrats en aquesta trama de corrupció vinculada a la consultora Efial, que segueixen dins dels jutjats del Vendrell. Martí s'ha acollit al seu dret de no declarar. Un altre excàrrec polític detingut, pendent de declarar, és l'exalcalde d'Anglès (Selva), Manel Bassols. El seu advocat s'ha mostrat convençut que el seu client té intenció de declarar i que sortirà en llibertat. "Està estupefacte, però convençut que els fets no són delictius", ha declarat el lletrat Carles Monguilod.

Summary: Presó sota fiança de 600.000 euros per a l'exalcalde de l'Ametlla de Mar